સુરતની તાપી નદીનું મહત્ત્વ છેક પુરાણોથી છે. તાપી નદી પર એક પુરાણ લખાયેલું છે. એવું માનવામાં આવે છે કે પાંડવોએ સુરતમાં તાપી નદીના કિનારે પિતૃ તર્પણ કર્યું હતું અને તેને કારણે શહેરમાં આવેલા એક ઓવારાનું નામ પાંચ પાંડવનો ઓવારો છે. અહીં પાંચ પાંડવોની મૂર્તિ પણ છે. આ ઓવારો અહીં આવેલા ગુપ્તેશ્વર મહાદેવના મંદિરને કારણે પણ પ્રસિદ્ધ છે. કહેવાય છે કે પોતાનાં પાપોનો નાશ કરવા લોકો ગંગાજીમાં સ્નાન કરે છે પરંતુ ગંગાજી પોતે પોતાનાં પાપોનો નાશ કરવા માટે તેમનાં બહેન ગણાતાં તાપી માતાના તીરે સ્નાન કરવા આવ્યાં હતાં.